I’m Down

«I'm Down» er en sang av The Beatles som ble skrevet av Paul McCartney, men offisielt kreditert Lennon/McCartney. Sangen ble først utgitt 19. juli 1965 som B-side på singlen Help! i USA. I Storbritannia ble samme singel utgitt 23. juli 1965.


== Bakgrunn ==
McCartney var stor fan av Little Richard og på klassefester hendte det at han tok gitaren, steg opp på en skolepult og sang «Long Tall Sally» og «Tutti Frutti». Han har alltid følt at det å lage en god rockesang, er en komplisert sak, men tok mot til seg og lagde «I'm Down» i sitt krypinn i Wimpole Street, London sommeren 1965. Sangen fikk muligens noe tekst korrektiv fra John Lennon, men hovedsakelig var sangen McCartneys verk.


== Innspilling ==
Tre sanger med McCartney på vokal var på agendaen da gruppen dukket opp i Abbey Road Studios 14. juni 1965. Det spesielle var at disse tre sangene var stilmessig langt i fra hverandre. Først ut var en akustisk rockabilly som het «I've Just Seen a Face» og sist balladen «Yesterday». Midt blant de to vrælte McCartney ut teksen på rockeren «I'm Down». Gruppen spilte inn syv tagninger. Tagning 1 finnes i sin helhet på Anthology 2, og inneholder ikke kor fra Lennon og George Harrison. Før de starter den opp, sier McCartney: «Let's hope this one turn out pretty darn good, hah?» Etter sangen sier han «Plastic soul, man» som var noe han hadde lest en amerikansk musiker hadde sagt om måten Mick Jagger sang på. Begrepet «Plastic soul» ble det som inspirerte gruppen til å kalle sitt kommende album for Rubber Soul. Tagning 7 ble best egnet til utgivelse og to innslag av kor ble lagt på av Lennon og Harrison.
Gruppen spilte «I'm Down» på konserter i 1965/1966.


=== Musikere og instrumeter ===
Paul McCartney: bass, vokal
John Lennon: rytmegitar, orgel, kor
George Harrison: sologitar, kor
Ringo Starr: trommer, bongoer


=== «I'm Down» på samlealbum ===
Rock and Roll Music – utgitt 7. juni 1976.
Rarities – utgitt 2. desember 1978.
Past Masters 1 – utgitt 7. mars 1988 (relansert 9. september 2009).


== Filmopptak av The Beatles som fremfører «I'm Down» ==
ABC Theatre, Blackpool – 1. august 1965
Shea Stadium, New York City – 15. august 1965 (er med i Anthology-DVD episode 5).
Circus-Krone-Bau, München – 24. juni 1966
Nippon Budokan Hall, Tokyo – 30. juni 1966
Nippon Budokan Hall i Tokyo – 1. juli 1966 (de spilte to konserter denne dagen, og filmopptaket er fra den første av de to).


== Paul McCartney konsertfremføringer av «I'm Down» ==
McCartney var initiativtaker til veldedighetskonserten The Concert for New York City (til ære for de etterlatte etter terrorangrepene 11. september 2001) som gikk av stabelen 20. oktober 2001. McCartney var siste artist ut og han åpnet med «I'm Down». Selve fremførelsen er med i DVD'n The Love We Make samt klipp fra når han og musikerne øver den inn.
McCartney spilte den også juli/august 2009 på sin USA-turne. Et opptak derfra ble utgitt på albumet Good Evening New York City. DVD'n av samme navn inneholder et opptak fra City Field (som erstattet det som tidligere var Shea Stadium), men opptaket blander sammen The Beatles' fremførelse fra 1965 og McCartneys ditto 2009.


== Coverversjoner ==
Aerosmith spilte inn en versjon som kom ut på albumet Permanent Vacation i 1987.


== Referanser ==


== Eksterne lenker ==
Sangteksten (presentert på The Beatles' offisielle website.